ยืนยันเป้าหมายส่งออกปี 2564 โตร้อยละ 3.5-4 เดินหน้าจัดกิจกรรมเจรจาธุรกิจออนไลน์เพิ่มยอดส่งออก
นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ มอบนโยบายให้กับทีม Salesman จังหวัดในรูปแบบ ออนไลน์ผ่านระบบ  Webinar ภายใต้โครงการฝึกอบรมเชิงปฏิบัติการ Salesman จังหวัด Go-inter จัดโดยสถาบันพัฒนาผู้ประกอบการการค้ายุคใหม่ (NEA) โดยระบุว่ากระทรวงฯ และภาคเอกชนที่เกี่ยวข้องทั้งสภาหอการค้าฯ สภาอุตสาหกรรมฯ และสภาผู้ส่งออกฯ มีความเห็นตรงกันว่าการส่งออกของไทยได้ผ่านพ้นจุดต่ำสุดมาแล้ว และคาดการณ์แนวโน้มส่งออกไทยทั้งปีจะขยายตัวร้อยละ 3.5-4 และเพื่อให้การส่งออกเป็นไปตามเป้าหมาย กระทรวงฯจะทำงานร่วมกับภาคเอกชนอย่างใกล้ชิดมากขึ้น โดยขับเคลื่อนกลไกการทำงานผ่านทีมเซลล์แมนจังหวัด เซลล์แมนต่างประเทศ และ กรอ.พาณิชย์ สำหรับแผนการเพิ่มรายได้จากการส่งออกปี 2563 ที่ผ่านมา กระทรวงฯ ได้จัดกิจกรรมส่งเสริมการส่งออกผ่านระบบการเจรจาจับคู่ธุรกิจออนไลน์ สร้างรายได้จากการซื้อขายกว่า 15,000 ล้านบาท และตั้งเป้าหมายในปี 2564 ภายใต้วิกฤตโควิด-19 มีมูลค่าการค้าไม่ต่ำกว่า 16,000 ล้านบาท โดยไตรมาสแรกของปี 2564 ได้ดำเนินการเจรจาจับคู่ไปแล้ว 33 ครั้ง เกิดการซื้อขาย 5,280 ล้านบาท  ส่วนไตรมาสที่เหลือของปี กระทรวงฯ ได้กำหนดเป้าหมายให้มีการเจรจาจับคู่ธุรกิจรวม 85 ครั้งสำหรับการจัดกิจกรรมในครั้งนี้มีเป้าหมาย เพื่อเปิดพื้นที่ให้กับผู้ประกอบการเอสเอ็มอี และไมโครเอสเอ็มอีในต่างจังหวัดได้มีโอกาสขายสินค้าส่งออกเพิ่มขึ้น โดย  NEA จะเชิญวิทยากรและผู้มีประสบการณ์มาให้ความรู้ คำแนะนำการแสวงหาแนวทางการตลาดต่างประเทศ การบริหารจัดการส่งออกและเทคนิคการปิดการขาย เป็นต้น ก่อนคัดเลือกเอสเอ็มอีที่มีศักยภาพมาร่วมเจรจาจับคู่ธุรกิจออนไลน์ต่อไป